
Informácia o spôsobe výmeny poškodených pravých bankoviek 
a pamätných mincí slovenskej koruny

Národná banka Slovenska postupuje pri výmene poškodených pravých slovenských bankoviek podľa zákona č. 566/1992 Zb. o Národnej banke Slovenska v znení neskorších predpisov, zákona č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov a vyhlášky NBS č. 465/2001 Z. z. ktorou sa ustanovujú podrobnosti o postupe pri prijímaní zákonných peňazí a pri nakladaní s nimi a podrobnosti o poskytovaní náhrad za necelé bankovky alebo za inak poškodené bankovky a mince. Na základe uvedených predpisov Vás informujeme o nasledovných skutočnostiach:
V žiadosti o výmenu poškodených pravých bankoviek a pamätných mincí uvediete svoje meno, priezvisko, adresu svojho trvalého pobytu alebo sídla a podrobný opis toho, ako k zničeniu bankoviek, pamätných bankoviek alebo pamätných mincí došlo. Pre posúdenie žiadosti o výmenu poškodených pravých bankoviek je nevyhnutné, aby ste ako žiadateľ čo najpresnejšie popísal, okolnosti poškodenia peňazí (spôsob aj čas), uviedli všetky relevantné skutočnosti a nič nezamlčali. Ak nie ste vlastníkom predložených peňazí, máte povinnosť túto skutočnosť oznámiť a predložiť dôkaz o tom, že konáte ako osoba oprávnená z iného dôvodu, napr. na základe splnomocnenia alebo poverenia.
Náhrada sa poskytne vo výške nominálnej hodnoty bankovky alebo pamätnej bankovky, ak predložený zvyšok bankovky alebo pamätnej bankovky je identifikovateľný, je celistvý a zakrýva minimálne celú plochu päťdesiatich políčok mriežky a polovicu plochy ďalšieho políčka mriežky. Národná banka Slovenska môže v odôvodnených prípadoch na základe žiadosti vymerať alebo poskytnúť náhradu za necelé bankovky alebo pamätné bankovky aj inak, ak ako žiadateľ preukážete, že zvyšné časti bankoviek alebo pamätných bankoviek boli zničené, napríklad predložením úradne overených dokladov potvrdzujúcich skutočnosť, na ktorej základe došlo k zničeniu bankoviek.
Poškodené peniaze, pri ktorých nie je pochybnosť o ich pravosti a o tom, aká je ich nominálna hodnota (s výnimkou bankoviek a mincí, za ktoré sa neposkytuje náhrada), vymieňa Národná banka Slovenska vo výške zodpovedajúcej ich nominálnej hodnote výmenou za iné bankovky a mince v plnej nominálnej hodnote.
Ak sú pochybnosti o pravosti peňazí alebo ak ide o inak poškodené bankovky, pamätné bankovky alebo pamätné mince, za ktoré sa neposkytuje náhrada, napríklad ak sú pomaľované, potlačené, perforované alebo pofarbené bezpečnostnou farbou alebo ak je obrazec alebo reliéf nečitateľný, deformovaný alebo prederavený, postupuje sa rovnako ako pri odoberaní falšovaných slovenských bankoviek a slovenských pamätných mincí alebo pozmenených bankoviek alebo bankoviek a mincí, pri ktorých vznikne podozrenie, že sú falšované alebo pozmenené. 
Náhrady sa neposkytujú za slovenské bankovky a slovenské mince, pri ktorých je podozrenie, že sú falšované alebo pozmenené, že ich poškodením bol spáchaný trestný čin, alebo že pochádzajú z trestného činu. Náhrady sa neposkytujú ani za zničené alebo stratené slovenské bankovky a slovenské mince, za slovenské bankovky a slovenské pamätné mince, ktoré v dôsledku poškodenia nie sú identifikovateľné. Za necelé slovenské pamätné mince, za slovenské bankovky a slovenské pamätné mince poškodené za účelom ich znehodnotenia môže v odôvodnených prípadoch na základe žiadosti výnimočne poskytnúť náhradu Národná banka Slovenska. Pri výmene poškodených slovenských bankoviek alebo slovenských pamätných mincí nemáte ako žiadateľ nárok na poskytnutie nepoškodených zberateľských mincí, pamätných mincí ani bankoviek alebo mincí určitého vzoru, typu alebo série.
Výmena poškodených slovenských bankoviek a pamätných mincí sa uskutočňuje len za eurá. 

